Sarawak catat kematian ke-15
KUCHING: Sarawak merekodkan satu lagi kes kematian akibat Covid-19
menjadikan jumlah keseluruhan kes kematian di negeri ini sebanyak 15 setakat
semalam. Timbalan Ketua Menteri Datuk Amar Douglas Uggah Embas berkata, mangsa ke-15
adalah seorang lelaki berumur 69 tahun. “Kes mula sakit pada 3 April dan dimasukkan ke Hospital Umum Sarawak (HUS)
pada 6 April lalu, manakala keputusan sampel kes 7 April adalah positif
Covid-19. “Kes mempunyai ‘co-morbid’ dan meninggal dunia pada 21 April jam 2.28 pagi. “Kes ini tidak mempunyai sejarah kontak mana-mana kes positif Covid-19 yang
dikenalpasti setakat ini,” katanya. Uggah yang juga Pengerusi Jawatankuasa Pengurusan Bencana Negeri (JPBN)
Sarawak berkata demikian pada sidang media harian kemaskini Covid-19, di Wisma
Bapa Malaysia, di sini semalam. Sementara itu, Ketua Pengarah Kesihatan Malaysia Datuk Dr Noor Hisham
Abdullah pada sidang media berasingan di Kuala Lumpur semalam menjelaskan kes
kematian mangsa adalah ke-91 negara (kes ke-4090) dan mempunyai latar belakang penyakit
kencing manis, darah tinggi dan penyakit buah pinggang. Mengulas lanjut, Uggah berkata Sarawak semalam merekodkan sebanyak 22 lagi
kes baharu positif Covid-19, menjadikan jumlah bilangan kes di Sarawak 436
sejak kes positif pertama dilaporkan pada 13 Mac lalu. “Kesemua 22 kes itu dirawat di HUS, manakala, 190 kes baharu orang yang
disyaki (PUI) Covid-19 dilaporkan dan 191 kes PUI masih menunggu keputusan
makmal. “Sekarang ini kita hanya memerlukan masa sekitar 24 jam untuk menunggu
keputusan ujian makmal. “Ini adalah salah satu pencapaian Sarawak, dengan mendapat keputusan
ujian lebih cepat berbanding sebelumnya,” jelasnya. Tambah Uggah, semalam terdapat 20 lagi kes positif sembuh dan discaj dari
hospital menjadikan jumlah keseluruhan adalah 88 kes discaj dan dibenarkan
pulang. Menurut Uggah, bagi jumlah kadar insiden kes positif bagi 100,000 penduduk
Sarawak, adalah 13.7 peratus setakat semalam. “Bagi kes positif berdasarkan kluster Covid-19 di Sarawak, Persidangan
Kuching merekodkan 139 kes, Tabligh (95), Family RK (59), 17 Sub Kluster (57),
tiga Kluster Kecil – tidak diketahui jangkitan (10), dan masih dalam siasatan –
22 yang baharu (76),” tambahnya. 
See author's posts
